歌風臺
作者：文天祥
朝代：宋

paragraphs: 長陵有神氣，萬歲光如虹。
有時風雪變，魂魄來沛宮。
壯哉游子鄉，一覽萬宇空。
擊筑戒復隍，帝業慎所終。
重瞳愛梁父，此情豈不同。
錦衣絢行晝，丈夫何淺中。
緬懷首丘意，自足分雌雄。
尚惜霸心存，慷慨懷勇功。
不見往來事，烹狗與藏弓。
早知致兩生，禮樂三代隆。
匹夫事已往，安用責乃翁。
我來湯沐邑，白楊吹悲風。
永言三侯章，隠隠聞兒童。
葉落皆歸根，飄零獨秋蓬。
登臺共悽惻，目送南飛鴻。